Nečesas
Nečesas (angl. Neches River) – upė Jungtinėse Amerikos Valstijose, rytų Teksase. Prasideda Van Zando apygardoje, į šiaurės vakarus nuo Tailerio. Vinguriuoja į pietryčius rytų Teksaso pušynais. Įteka į Sabino ežerą, esantį ties Sabino upės žiotimis, šalia Port Arturo. Didžiausi intakai: Andželina (dešinysis), Vilidž Krikas (kairysis). Teka daugiausia laukiniu pelkėtu slėniu, kuriame veši miškai (įsteigti Deivio Kroketo, Andželinos nacionaliniai miškai, Alabama Kriko laukinės gamtos priežiūros teritorija, Big Tiketo nacionalinis rezervatas). Nečesas dvejose vietose patvenktas – sudaryti Palestinos ir B. A. Šteinhageno tvenkiniai. Žemupio baseinas industrializuotas. Pagrindiniai miestai prie Nečeso: Bomontas, Port Nečesas. Upės pavadinimas, manoma, kilęs iš kadų kalbos žodžio Nachawi, reiškiančio „lanko miškas“. Pagal jį ispanai upei suteikė Río Neches pavadinimą.